A sors problémája az abszurd drámában

Beckett: Godot-ra várva

„Meddig akar még gyötörni az idővel, hogy ekkor így akkor úgy! Őrület! Mikor! Mikor! Hát nem elég önnek, hogy valamelyik nap történt, olyan napon, mint a többi, egy nap megnémult, egy nap megvakultam, egy nap megsüketülünk, egy nap megszületünk, egy nap meghalunk, ugyanazon a napon ugyanabban a percben, ez nem elég önnek?.”─Mi az idő szerepe Beckett Godot-ra várva drámájában?


A drámában azt érezzük, hogy az idő egyszerűen nem múlik, mindig ugyanaz a folyamat ismétlődik. Egyfajta időtlenség, a mozdulatlan jelen jellemzi a művet, vagyis egy „mítikus idő” vesz körül minket. De, hogy megértsük, hogy ennek mi a szerepe, közelítsünk a dráma jelentése felől!

A dráma nem más, mint két ellentétes cselekvés, amit a színpadi játék jelenít meg. A mű tárgya a várakozás és amint hallhattuk Gogo szájából:

„Semmi sem történik, senki sem jön, senki sem megy el ─ borzalmas.”
Ez csak várakozás, vagyis nem cselekvés, csak cselekvés előtti állapot, valamilyen ál-cselekvés. Ez ellentmond a korábbi drámai lényegnek vagyis egy új minőség, az abszurd drámai minőség jelenik meg. A Godot-ra várva című műben a cselekvések céltalanok, a cselekmény gyakorlatilag maga a LÉTEZÉS. Itt a cselekmény képviselői Didi és Gogo, akik célja, hogy történjen valami, az ellencselekményé pedig maga az akadály, az IDŐ. A várakozók taktikája az idő elütése viszont, mint láthattuk csak taktika van, cselekvés nincsen. Vessük ezt össze a dráma funkciójával!

A dráma alapkérdése: Mi a teendő? Hagyományos drámáknál megtudjuk mi a teendőnk, azonban az abszurdnál inkább egy elrettentő példát kapunk arra, hogy mit ne tegyünk! Azaz az abszurd olyan, mint a védőoltás, kisebb dózisban mérget juttat a szervezetbe, ellenanyag termelődik és amikor valóban elkapjuk a vírust, már ki van építve a védekezőrendszer.

Az abszurd amúgy mindig létezett, döntő fordulat a XX. Század  fordulóján következik be. Akkor értjük meg az abszurd újkori jelentőségét, ha a művészet funkciója felől közelítünk hozzá. A művészet funkciója nem más, mint:



„Hozzáalkalmazni az embert a világhoz, a világot az emberhez…”

vagyis maga az identitás változó feltételekkel. Hogy megértsük mit ad az abszurd közelítsünk hozzá drámatörténetileg. Egy régebbi hagyományos mű kétféle lehetett. Az egyiknél egy pozitív hős felmutat egy pozitív értéket, míg a másiknál a mű elutasít egy értéket. Az előbbi a TRAGÉDIA, mint például az Antigoné, az utóbbi pedig a KOMÉDIA, mint például a Tartuffe vagy a Hetvenkedő katona. Ha ezeket objektív és szubjektív vagyis nembeli és partikuláris értékkel akarjuk szemléltetni, akkor azt mondhatjuk, hogy a Tragédiánál a szubjektív hitről derül ki, hogy valójában objektív (Antigoné szembeszegül a hatalommal, a mű végére igazolódik tette a közösség által), a Komédiánál pedig épp fordítva vagyis, hogy az objektívről derül ki, hogy szubjektív (A hetvenkedő katona félelemkeltő volta a szemünk láttára válik nevetségessé). Brecht akkor alkot újat, amikor egy tragikus folyamathoz (témához) komikus nézőpontot választ. Tragédiából valamilyen szinten komédiát csinál. A hőst nem felnagyítja hanem lekicsinyíti ezzel megszüntetve az együttérzésünket. Igenelünk egy folyamatot ugyanakkor tagadjuk is. Vagyis a partikuláris én folyamatosan váltakozik a nembeli énnel. Míg egy hagyományos műre az elfogadtatás a jellemző addig a Brechtire az elidegenítés. Brecht ismétel egy folyamatot, és egyre jobban felnagyítja(lásd: Kurázsi mama), vagyis az ismétlés nem ismétlés, hanem megemelődik és ezzel oldja fel művét. Nem tudunk beleavatkozni, de tudjuk hol kellett volna… Az abszurd dráma ugyanazt teszi, mint Brecht de nem oldja fel. Vagyis egy (már eleve) felnagyított folyamatot ismétel, a darab teljesen úgy fejeződik be, mint ahogy elkezdődött. Ennek következtében elmarad a katarzis, a közönség pedig kételkedik. Ezzel egyszerre teszi elfogadtatóvá és elidegenítővé a művet. Nem tudjuk miért várnak. Ők nem is látnak az egészből semmit és mi sem látunk ennél többet. Bekett felmutatja a szeretetet és részvétet érdemlő embert, de iróniájával kérdésessé teszi, vajon érdemes-e szánalmunkra. 

Ott van a színpadon két beteg csavargó Didi és Gogo, a kiürült világban élik mindennapjaikat a világfa tövében. Napjaik hasonlóan telnek, a jelen összemosódik a múlttal. Kapcsolatuk már vagy ötven éve tart, kiegészítik egymást (Vladimir az ész, Estragon a test) mégis ha együtt vannak mindig felmerül a különválás gondolata. A különválás azonban lehetetlen, hiszen kapcsolatuknak funkciója van: az önmeghatározás, a létezés bizonyítása, hiszen rajtuk kívül senki sem bizonyítja ezt (Pozzo és a kisfiú sem emlékszik rájuk). Mivel folyamatosan Godot-ra várnak a közben eltelt időt ─amiről lehetetlen megmondani, hogy mennyi─ ki kell tölteni. Ehhez különböző játékokat találnak ki, mint az egymás sértegetése és az „öngyilkosságosdi”. Beckett az értékvesztettség állapotában vizsgálja az ember helyzetét. Egy mítikus tér és idő vesz minket körül, a cselekvések céltalanok vagy valami más helyett történnek. Ez az értékvesztettség megszünteti a valódi kommunikációt. Vagyis a nyelv, mint Csehov drámáiban többé nem tölt be kommunikatív funkciót, csak a létezés fenntartása az egyedüli célja. A mű mindenen bemutatja az általános értékvesztettséget, hogy a tárgyak elromlanak, Pozzo megvakul, Lucky megsüketül… egy általános bizonytalanság jellemző mindenre. Vladimir és Estragon az emberi lét bizonytalanságát szimbolizáló, jelentés nélküli helyzetben találja magát, de nem képes lemondani a jelentésről, értéket keres. Az ember kétségbeesetten kapaszkodik egy illúzióba, várja Godot-t és ez a várakozás a reménytelenségben is kiírthatatlan reménység.


Az idő pedig csak telik, nem… inkább áll…, ez a szerepe.
